  Майя Бывальцева Удмуртиысь вузъёсты кылем арын йылпумъям ньыльмосэз егитъёс элькунысь кошкизы. Со сярысь ивортэ Россиысь дышетонъя, но тодосъя министерстволэн пресс-службаез. Кызьы тодмо луиз выпускникъёслэсь уже интыяськемзэс эскеронъёслы йылпумъянъёсъя, кылем арын Удмуртиысь вылӥ дышетсконниосты 5 сюрс 561 адями йылпумъяз. Со пӧлысь 1 сюрс 777-ез элькунысь кошкизы. Улосвылысь кошкемъёслэн шоро-куспо уждунзы 27 сюрс 943 манет луэ. Татын уж шедьтэмъёслэн — 24 сюрс 871 манет. Уже интыяськизы 83 процентэз выпускникъёс — 5 сюрс 428 адями. Эшшо 2 процентэз нимаз ужбергатӥсьёс луизы. Тужгес бадӟым уждунзы соослэн, кин йылпумъяз Ижысь техника кун университетлэсь Воткаысь ёзэтсэ (32 сюрс 671 манет), Ижысь эм академиез (26 сюрс 801 манет), М. Т. Калашников нимо техникая кун университетэз (25 сюрс 971 манет). Бадӟым уждуно ӧнеръёс пӧлын — «техника и технология наземного транспорта» (67 сюрс 694 манет), «авиационная и ракетно-космическая техника» (38 сюрс 505 манет), «машиностроение» (33 сюрс 792 манет). Тегъёс: Дышетон Ижкар Удмуртия вылӥдышетсконниос  